അമേരിക്ക കഴിഞ്ഞാൽ ഏറ്റവും അധികം ഇൻസ്റ്റാഗ്രാം ഉപഭോക്താക്കളുള്ളത് ഇന്ത്യയിലാണ് . അതിനാൽ തന്നെ ഏതു വിധേനയും ഇന്ത്യയിലെ കൂടുതൽ ആളുകളെ ഇൻസ്റ്റഗ്രാമിലേക്ക് എത്തിക്കുക എന്ന ലക്ഷ്യവുമായി ചില പരീക്ഷണങ്ങൾക്ക് ഒരുങ്ങുകയാണ് ഇൻസ്റ്റഗ്രാം . ഇന്ത്യൻ ഉപഭോക്താക്കളെ ലക്ഷ്യമിട്ട് ഇൻസ്റ്റഗ്രാം ഹിന്ദിയിൽ അവതരിപ്പിക്കാൻ ഒരുങ്ങുകയാണെന്ന വിവരം ടെക് ലോകത്തെ പ്രമുഖ ജെയ്ൻ മാൻചുൻ വോങ് ട്വിറ്ററിലൂടെയാണ് പങ്കുവച്ചത് . ഇൻസ്റ്റഗ്രാമിന്റെ സെറ്റിങ്സ് പേജ് , നോട്ടിഫിക്കേഷൻസ് , കമന്റ് എന്നിവയുടെ ഹിന്ദി പതിപ്പിന്റെ സ്ക്രീൻഷോട്ടും ജെയ്ൻ മാൻചുൻ വോങ് ട്വിറ്ററിൽ പങ്കുവച്ചിട്ടുണ്ട് . ഇൻസ്റ്റഗ്രാമിന്റെ വീഡിയോ ആപ്പ് ഐജിടിവിയും ഹിന്ദിയിൽ അവതരിപ്പിക്കുമെന്നാണ് റിപ്പോർട്ട് . ആൻഡ്രോയിഡിലും , ഐഒഎസിലും ഇൻസ്റ്റഗ്രാമിൽ ഹിന്ദി ഭാഷ ലഭിക്കുമെന്നും വോങ് പറയുന്നു . ഇൻസ്റ്റഗ്രാം ഔദ്യോഗികമായി ഹിന്ദി പതിപ്പ് പുറത്തിറക്കുമ്പോൾ സെറ്റിങ്സ് പേജ് , നോട്ടിഫിക്കേഷൻ ടാബ് എന്നിവ ഹിന്ദിയിൽ കാണാനാകും . വോങ് പങ്കുവച്ച സ്ക്രീൻഷോട്ടിൽ ചില ടാബുകൾ ഇംഗ്ലീഷിലാണ് കാണുന്നത് . ഹിന്ദി പതിപ്പിനായുള്ള പണികൾ പുരോഗമിക്കുന്നതിനാലാണ് പൂർണ്ണമായി ഹിന്ദിയിൽ ടാബുകൾ പ്രത്യക്ഷപ്പെടാത്തതെന്നാണ് വിദഗ്ധർ അഭിപ്രായപ്പെടുന്നത് . ഫെയ്സ്ബുക്കിന്റെ ഉടമസ്ഥതയിലുള്ള ഇൻസ്റ്റഗ്രാം കമ്പനി പുതിയ ചില മാറ്റങ്ങൾ അവതരിപ്പിക്കാൻ ഒരുങ്ങിയിരിക്കുകയാണ് . പോസ്റ്റുകൾ കാണുവാനായി സ്ക്രോൾ ചെയ്യുന്നതിന് പകരം ടാപ്പ് ചെയ്യുക എന്ന പുതിയ ഫീച്ചർ അവതരിപ്പിക്കാൻ ഒരുങ്ങുകയാണ് ഇൻസ്റ്റഗ്രാം . സുപ്രതീക് ബോസ് എന്ന ഫെയ്സ്ബുക്ക് ഉപഭോക്താവ് പുതിയ മാറ്റങ്ങളുടെ സ്ക്രീൻഷോട്ടുകൾ പങ്കുവച്ചിട്ടുണ്ട് .